
๏ วาบแสงแสดงร่าง
ในฟ้ากว้างแล้ววูบหาย
ครู่ครั้งกระจ่างพราย
เป็นเส้นสายประกายงาม

๏ เรียกขานว่าดาวตก
ประชายกมิมองข้าม
วาบเห็นขณะยาม
ก็รับหันดูทันใด

๏ เพียงเห็นขณะนิด
ก็ชื่นจิตพิสมัย
ดาวตกต่างเริงใจ
บางท่านให้อธิษฐาน

๏ ขอพรจากดาวตก
จะชื่นอกในทุกด้าน
สมหวังดั่งดวงมาน
จะสราญสุขสมจินต์

๏ แต่ดาวก็ยังดับ
ยังร่วงลับธรณิน
สว่างวาบแล้วสูญสิ้น
มิเหลือซากสว่างเรือง

๏ ดาวตกจะดลได้
หรือเพียงใครที่คิดเฟื่อง
คิดหวังตั้งประเทือง
หรือเพลินพร่าตามอารมณ์

๏ แม้นดาวจะดลได้
ฤๅไฉนจึงร่วงถม
ดาวเองก็ดับจม
มิได้เลิศประเสริฐใด

๏ แต่ผู้เที่ยววอนขอ
พนมยอสองมือไหว้
ดาวดื่นและผืนไพร
ทั้งจอมปลวกสัตว์พิการ

๏ ส่อใจไร้ที่พึ่ง
ยากจะถึงวิเศษสถาน
พระไตรรัตน์พิพัฒน์มาน
จะเลยผ่านผู้หลงทาง

๏ วาบแสงพระธรรมส่อง
ยังกุก่องพิสุทธิ์สล้าง
วาบแล้วค่อยเลือนราง
จะจืดจางและดับไป

๏ ดาวตกขณะหนึ่ง
แต่แสงซึ้งยังไสว
แต่ก็มินานไกล
ผืนไผทจะมืดมน ๚ะ๛

